2020 m. d. sutarties Nr.

Priedas Nr. 1

**SUTARTIES BENDRŲJŲ SĄLYGŲ PAKEITIMAI IR PAPILDYMAI**

1. Sutarties bendrųjų sąlygų 1 skyrius papildomas sąvokomis „Europos elektroninių sąskaitų faktūrų standartas“ ir “Sąskaita“ ir pakeičiama sąvoka „Užsakovas“, kurios apibrėžiamos taip:

„**Europos elektroninių sąskaitų faktūrų standartas** – Europos elektroninių sąskaitų faktūrų standartas, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19).“

**„Sąskaita** – pridėtinės vertės mokesčio (toliau – **PVM**) sąskaita faktūra, sąskaita faktūra, kreditiniai ir debetiniai dokumentai.“

**„Užsakovas** – akcinė bendrovė „Lietuvos geležinkelių infrastruktūra“, toliau dar vadinama – **Šalis**.“

1. Sutarties Bendrųjų sąlygų 2.2.6 punktas pakeičiamas ir išdėstomas taip:

„2.2.6. Atlikdamas Darbus šalia veikiančio geležinkelio Rangovas privalo vadovautis 2015-06-04 AB „Lietuvos geležinkeliai“ generalinio direktoriaus įsakymu Nr. Į-467 patvirtintu Rangovų darbų atlikimo statybvietėse šalia veikiančio geležinkelio ir eismo saugos užtikrinimo tvarkos aprašu arba jį pakeisiančiu dokumentu.“

1. Sutarties Bendrųjų sąlygų 4.13 punktas pakeičiamas ir išdėstomas taip:

„4.13. Užsakovas, pasirašęs Rangovo pateiktą galutinį ir (arba) tarpinį (jeigu Sutartyje arba Darbų grafike numatytas Darbų perdavimas etapais) Darbų perdavimo-priėmimo aktą, apie tai nedelsdamas informuoja Rangovą. Mokėjimai yra vykdomi per 45 dienas po Darbų perdavimo-priėmimo aktų pasirašymo, tik už tinkamai ir kokybiškai atliktus Darbus ir pasirašyto Darbų perdavimo-priėmimo akto pagrindu išrašytos Sąskaitos, atitinkančios Sutarties Bendrosiose sąlygose nurodytus reikalavimus priėmimo per „E.sąskaita“ dienos.“

1. Sutarties Bendrųjų sąlygų 4.17 punktas pakeičiamas ir išdėstomas taip:

„4.17. Vykdant Sutartį, visos Sąskaitos teikiamos tik elektroniniu būdu. Elektroninės Sąskaitos, atitinkančios Europos elektroninių sąskaitų faktūrų standartą, teikiamos Rangovo pasirinktomis priemonėmis. Europos elektroninių sąskaitų faktūrų standarto neatitinkančios elektroninės Sąskaitos teikiamos tik naudojantis informacinės sistemos „E. sąskaita“ priemonėmis. Kartu galima prisegti Darbų perdavimo-priėmimo aktus ar kitus papildomus dokumentus. Abiem Šalims pasirašius perdavimo-priėmimo aktą, Rangovas įsipareigoja ne vėliau kaip per 2 (dvi) kalendorines dienas pateikti Sąskaitą. Rangovo išrašoma Sąskaita privalo atitikti Lietuvos Respublikos įstatymų reikalavimus. Be to, Rangovo išrašomoje Sąskaitoje papildomai privalo būti nurodyta Sutarties ir Darbų perdavimo-priėmimo akto numeris ir data (jeigu suteiktas, nurodomas ir konkretaus projekto kodas), bei Šalių atsakingų asmenų kontaktai.“

1. Sutarties Bendrųjų sąlygų 4.18 punktas pakeičiamas ir išdėstomas taip:

„4.18. Tuo atveju, jei Rangovo pateikta Sąskaita neatitinka Sutarties Bendrųjų sąlygų 4.17 punkto reikalavimų, Užsakovas tokią Sąskaitą pateikia tikslinti Rangovui.“

1. Sutarties Bendrųjų sąlygų 4.19 punktas pakeičiamas ir išdėstomas taip:

„4.19. Jeigu Sutarties Specialiosiose sąlygose numatyta, kad už Darbus ar jų dalį mokama avansiniu (išankstiniu) mokėjimu, Užsakovas už Darbus ar jų dalį sumoka per 15 dienų avansiniu (išankstiniu) mokėjimu, Rangovui pateikus avansinio mokėjimo grąžinimo užtikrinimą (avansinio mokėjimo sąlygos nustatytos Sutarties Specialiosiose sąlygose) ne mažesnei nei visa avansinio mokėjimo suma ir išankstinio apmokėjimo sąskaitą, kuri pateikiama už Sutarties vykdymą atsakingam asmeniui arba Užsakovui per „E. sąskaita“ svetainę. Jeigu avansinio mokėjimo Rangovas atsisako raštu, avanso grąžinimo užtikrinimas nereikalingas.“

1. Sutarties Bendrųjų sąlygų 5.2.1 punktas pakeičiamas ir išdėstomas taip:

„5.2.1. prieš pradėdamas atlikti Darbus, gauti visus Darbams atlikti reikiamus leidimus, sutikimus, pažymas, pažymėjimus, licencijas ir suderinimus – tiek iš Užsakovo, tiek iš trečiųjų asmenų bei institucijų ir įstaigų (įskaitant, bet neapsiribojant leidimą vykdyti Darbus veikiančioje geležinkelio zonoje, gauti leidimus atlikti Darbus apsauginėse zonose (elektros tinklų, ryšių linijų, magistralinių vamzdynų), gatvių važiuojamoje dalyje, eksploatuojamuose kelių ruožuose, nutiestų požeminių komunikacijų vietose ir kt.), išskyrus tuos, kuriuos pagal Sutartį aiškiai įsipareigoja pateikti Užsakovas. Rangovas taip pat įsipareigoja apie Darbus informuoti reikiamas tarnybas, žinybas, kitas institucijas, jeigu tai būtina padaryti pagal teisės aktus arba kitus imperatyvius dokumentus. Taip pat, tuo atveju kai Rangovas pagal Sutartį turi parengti darbo projektą, nepradėti vykdyti Darbų ar jų dallies tol, kol Užsakovas nepatvirtins darbo projekto ar atitinkamo jo dalies;“

1. Sutarties Bendrųjų sąlygų 5.2.2 punktas pakeičiamas ir išdėstomas taip:

„5.2.2. įsakymu (ar kitu tvarkomuoju dokumentu) paskirti teisės aktų nustatyta tvarka atestuotus statinio statybos vadovą, bendrųjų darbų vadovus bei ne mažiau kaip 3 darbuotojus turinčius teisę vykdyti signalininko pareigas, ir iki Darbų pradžios Užsakovui pateikti statybos vadovų paskyrimo įsakymo ir jų turimų atestatų (jei šiе аtestatai nebuvo teikti pirkimo metu), AB „Lietuvos geležinkeliai“ išduotų signalininkų ir P-26 formos pažymėjimų bei pažymėjimo, patvirtinančio teisę dirbti darbą, susijusį su geležinkelio eismu pagal Valstybinės geležinkelio inspekcijos prie Susisiekimo ministerijos viršininko 2004 m. spalio 14 d. įsakymą Nr. V-29 „Dėl fizinių asmenų, pageidaujančių dirbti darbą, tiesiogiai arba netiesiogiai susijusį su geležinkelių transporto eismu, žinių tikrinimo tvarkos aprašo patvirtinimo” (su vėlesniais pakeitimais ir papildymais), kopijas.“

1. Sutarties Bendrųjų sąlygų 5.2.10 punktas pakeičiamas ir išdėstomas taip:

„Darbus atlikti pagal Darbų grafiką, kuris turi būti suderintas su Užsakovu ne vėliau kaip per 14 kalendorinių dienų nuo Sutarties įsigaliojimo. Jeigu dalies Darbų arba kitų Rangovo prievolių, numatytų šioje Sutartyje, atlikimo terminai nėra apibrėžti Darbų grafike, juos Rangovas privalo vykdyti tokiais terminais, kad būtų laiku įvykdyti Darbų grafike numatyti Darbai. Užsakovui nustačius bet kokį vėlavimą pagal Darbų grafiką ir Rangovui nelikvidavus tokio vėlavimo per 5 (penkias) darbo dienas, Užsakovas turi teisę pareikalauti Rangovo o pastarasis privalo savo rizika, be jokio papildomo užmokesčio, iki bus tinkamai likviduotas nustatytas atsilikimas nuo Darbų grafiko, organizuoti bei vykdyti Darbus Užsakovo nurodytu laiko režimu (visomis dienomis (įskaitant poilsio dienas), nepertraukiamai 24 val. per parą ir kt.) bei Užsakovo nustatytu Darbų vykdymo pajėgumu (Rangovo lėšomis pasitelkiant papildomas Užsakovo nurodytas priemones, įrangą, medžiagas, darbo jėgą bei subrangovus). Šiame punkte numatytų priemonių įgyvendinimas neatleidžia Rangovo nuo kitų prievolių pagal Sutartį vykdymo (tame tarpe netesybų mokėjimo, garantinių įsipareigojimų, Darbų kokybės užtikrinimo, nuostolių atlyginimo ir kt.);“

1. Sutarties Bendrųjų sąlygų 5.2.12 punktas pakeičiamas ir išdėstomas taip:

„5.2.12. Rangovui nesuteikiama neribota teisė naudotis statybviete. Darbus, kurie turi būti atliekami veikiančiame geležinkelyje arba šalia jo, atlikti tik eismo pertraukų metu. Šie Darbai apima visus Darbus, kurių negalima atlikti netrukdant eismui arba kuriuos atliekant pažeidžiami minimalūs gabaritai, nurodyti saugumo ir kitose taisyklėse. Konkrečių eismo pertraukų trukmė yra iš anksto derinama su Užsakovu ir jos yra suteikiamos pagal AB „Lietuvos geležinkeliai” 2018-05-11 generalinio direktoriaus pavaduotojo – Geležinkelių infrastruktūros direkcijos direktoriaus įsakymu Nr. ĮS(DI)-71 patvirtintą Geležinkelių transport eismo pertraukų suteikimo tvarkos aprašą ir kitus galiojančius teisės aktus.“

1. Sutarties Bendrųjų sąlygų 6.1.1 punktas pakeičiamas ir išdėstomas taip:

„6.1.1. bet kuriuo Sutarties vykdymo momentu kontroliuoti ir prižiūrėti atliekamų Darbų eigą ir kokybę, Darbų grafiko laikymąsi, patikrinti medžiagų, naudojamų Darbams, kokybę nuo Darbų pradžios iki visiško objekto remonto užbaigimo. Jeigu Rangovas nukrypsta nuo techninės užduoties ar projekto, nesilaiko nustatytų statybos normų ir taisyklių arba kitų prisiimtų įsipareigojimų, Užsakovas turi teisę pasinaudoti Sutarties Bendrųjų sąlygų 9 skyriuje nurodytomis teisėmis. Užsakovo atstovas, atliekantis Darbų priežiūrą, leidžia arba neleidžia atidaryti kelius eismui po eismo pertraukos, kurios metu Darbus atliko Rangovas ir nustato leistiną traukinių važiavimo greitį po eismo pertraukos“

1. Sutarties Bendrųjų sąlygų 7.1 punktas pakeičiamas ir išdėstomas taip:

„7.1. Rangovas pats organizuoja ir apmoka už visą darbo jėgą, paslaugas, medžiagas, įrangą, įrankius ir mechanizmus, naudojamus šioje Sutartyje numatytiems Darbams atlikti. Darbai taip pat apima visų reikalingų statybą leidžiančių dokumentų, tame tarpe ir kitų leidimų ir licencijų gavimą Rangovo sąskaita ir jėgomis, reikalingos vykdomosios dokumentacijos įforminimą ir jos perdavimą Užsakovui. Prieš Darbų pradžią Rangovas iš Užsakovo turi gauti aktą–leidimą vykdyti darbus veikiančio geležinkelio zonoje pagal 2000 m. gruodžio 22 d. Lietuvos Respublikos Vyriausiojo valstybinio darbo inspektoriaus įsakymu Nr. 346 patvirtintų Saugos ir sveikatos taisyklių statyboje DT 5-00 reikalavimus.“

1. Sutarties Bendrųjų sąlygų 8.2 punktas pakeičiamas ir išdėstomas taip:

„8.2. Rangovas privalo užtikrinti, kad visi jo pasitelkiami asmenys, kurie turi atlikti Darbus pagal Sutartį geležinkelio kelių ir jų įrenginių apsaugos zonoje, iki jų pradžios būtų išlaikę saugaus elgesio geležinkelyje egzaminus AB „Lietuvos geležinkeliai“, ir bent vieno darbų vadovas turi turėti teisę dirbti darbą, susijusį su geležinkelio eismu. Rangovas privalo užtikrinti, kad Darbų vykdymo metu darbų vietas atitvertų Rangovo signalininkai, turintys galiojančius signalininko pažymėjimus.“

1. Sutarties Bendrųjų sąlygų 8.5 punktas pakeičiamas ir išdėstomas taip:

„Rangovas Sutarties vykdymo metu privalo organizuoti ir užtikrinti savo transporto priemonių ir kitų judančių mechanizmų saugų judėjimą statybvietėje ir šalia jos esančioje Užsakovo įmonės teritorijoje, transporto priemonių eismas organizuojamas pagal atitinkamos transporto rūšies eismo taisykles. Už savo ir nuomojamų, visų rūšių transporto priemonių saugaus eismo organizavimą statybvietėje ir šalia jos esančioje Užsakovo įmonės teritorijoje atsako Rangovas. Rangovas savo lėšomis apmoka už kelio mašinų, platformų, pusvagonių, vagonų ir kitos specialiosios technikos transportavimą ir įformina visus vežimo dokumentus.“

1. Sutarties Bendrųjų sąlygų 9.2 punktas pakeičiamas ir išdėstomas taip:

„9.2. Darbai perduodami Šalims Rangovui pateikiant kaupiamuoju principu parengtas pažymas apie atliktų Darbų ir išlaidų vertę bei Šalims pasirašant tarpinius (jeigu Sutartyje arba Darbų grafike numatytas Darbų perdavimas etapais) Darbų priėmimo – perdavimo aktus ir (arba) galutinį Darbų perdavimo – priėmimo aktą.“

1. Sutarties bendrųjų sąlygų 11 skyriaus 11.4 punktas pakeičiamas ir išdėstomas taip:

„11.4. Banko garantija, kurią išdavė bankas, neturintis galimybės garantiją pasirašyti kvalifikuotu elektroniniu parašu, turi būti perduodama patvirtintu (autentifikuotu) tarpbankinio komunikavimo sistemos SWIFT pranešimu MT760 per garantijos gavėjo banką Lietuvoje.“

1. Sutarties bendrųjų sąlygų 11 skyrius papildomas nauju 11.12 punktu:

„11.12. Jeigu Rangovas Sutartyje nustatyta tvarka Sutarties nesudaro arba nepateikia Sutarties įvykdymo užtikrinimo per 10 (dešimt) kalendorinių dienų po Sutarties pasirašymo, Sutartis laikoma nesudaryta, o Užsakovas įgyja teisę pasinaudoti pasiūlymo galiojimo užtikrinimu patirtų išlaidų ir nuostolių kompensavimui. Pateikus tinkamą Sutarties įvykdymo užtikrinimą, Rangovui per 10 (dešimt) kalendorinių dienų bus grąžintas pasiūlymo galiojimo užtikrinimas.“

1. Sutarties bendrųjų sąlygų 12 skyrius pakeičiamas ir išdėstomas taip:

„**12. DRAUDIMAS**

* 1. **Statinio projektuotojo civilinės atsakomybės privalomojo draudimo reikalavimai**:
     1. Jeigu Rangovas pats atliks Sutartyje numatytas projektavimo veiklas, jis privalo per 10 (dešimt) kalendorinių dienų nuo Sutarties pasirašymo dienos su Užsakovu suderinti ir savo sąskaita sudaryti Statinio projektuotojo civilinės atsakomybės privalomojo draudimo sutartį dėl netinkamai atlikto statinio ar jo dalies projektavimo pagal Lietuvos Respublikos statybos įstatymo XI skirsnyje nustatytus reikalavimus *(neatsižvelgiant į Lietuvos Respublikos statybos įstatymo XI skirsnio 42 straipsnio 10 punktą)* bei Sutarties Specialiosiose sąlygose nustatytus reikalavimus ir pateikti Užsakovui draudimo sutarties sudarymo faktą patvirtinančius Sutarties Bendrųjų sąlygų 12.4 p. nurodytus dokumentus. Draudimo apsaugos apimtis turi būti ne siauresnė nei numato Statinio projektuotojo civilinės atsakomybės privalomojo draudimo taisyklės bei papildomai turi apimti ir neturtinę žalą. Draudimo apsaugos terminas turi apimti laikotarpį nuo Statinio projektavimo pradžios iki Civilinio kodekso 6.698 straipsnio 1 dalies 1 punkte nurodyto garantinio termino pabaigos. Besąlyginė išskaita turi būti ne didesnė nei nurodytoji Statinio projektuotojo civilinės atsakomybės privalomojo draudimo taisyklėse.
     2. Jeigu Rangovas Sutartyje numatytoms projektavimo veikloms atlikti remsis kitų ūkio subjektų pajėgumais, jis įsipareigoja teikti Užsakovui informaciją apie pasirašytą(-as) sutartį(-is) su projektuotoju(-ais), kuris(-e) vykdys Sutartyje numatytą Statinio ar jo dalies projektavimą. Rangovas privalo per 10 (dešimt) kalendorinių dienų nuo Sutarties pasirašymo dienos pateikti Užsakovui projektuotojo (-ų) sudarytą (-as) Statinio projektuotojo civilinės atsakomybės privalomojo draudimo sutartį (-is) dėl netinkamai atlikto Statinio ar jo dalies projektavimo bei kitus Sutarties Bendrųjų sąlygų 12.4 p. nurodytus dokumentus. Statinio projektuotojo civilinės atsakomybės privalomojo draudimo sutartis (-ys) turi būti sudaryta(-os) pagal Lietuvos Respublikos statybos įstatymo XI skirsnyje nustatytus reikalavimus *(neatsižvelgiant į Lietuvos Respublikos statybos įstatymo XI skirsnio 42 straipsnio 10 punktą)* bei turi atitikti Sutarties Specialiosiose sąlygose nustatytus reikalavimus. Draudimo apsaugos apimtis turi būti ne siauresnė nei numato Statinio projektuotojo civilinės atsakomybės privalomojo draudimo taisyklės bei papildomai turi apimti ir neturtinę žalą. Draudimo apsaugos terminas turi apimti laikotarpį nuo Statinio projektavimo pradžios iki Civilinio kodekso 6.698 straipsnio 1 dalies 1 punkte nurodyto garantinio termino pabaigos. Besąlyginė išskaita turi būti ne didesnė nei nurodytoji Statinio projektuotojo civilinės atsakomybės privalomojo draudimo taisyklėse.

**12.2. Statinio statybos, rekonstravimo, remonto, atnaujinimo (modernizavimo), griovimo ir kultūros paveldo statinio tvarkomųjų statybos darbų ir civilinės atsakomybės privalomojo draudimo reikalavimai**:

12.2.1. Rangovas privalo ne vėliau kaip iki Statinio statybos pradžios su Užsakovu suderinti ir savo sąskaita sudaryti Statinio statybos, rekonstravimo, remonto, atnaujinimo (modernizavimo), griovimo ir kultūros paveldo statinio tvarkomųjų statybos darbų ir civilinės atsakomybės privalomojo draudimo sutartį atskirai dėl kiekvieno statomo statinio pagal Lietuvos Respublikos statybos įstatymo XI skirsnyje (neatsižvelgiant į Lietuvos Respublikos statybos įstatymo XI skirsnio 42 straipsnio 10 punktą) bei Sutarties Specialiosiose sąlygose nustatytus reikalavimus ir pateikti Užsakovui draudimo sutarties sudarymo faktą patvirtinančius Sutarties Bendrųjų sąlygų 12.4 p. nurodytus dokumentus. Draudimo apsaugos apimtis turi būti ne siauresnė nei numato Statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomojo draudimo taisyklės, o civilinės atsakomybės draudimas papildomai turi apimti ir neturtinę žalą. Darbų draudimo apsaugos terminas turi apimti laikotarpį nuo apdraustų darbų pradžios iki visų darbų rezultato perdavimo užsakovui dienos, jeigu Sutarties specialiosiose sąlygose nenustatyta kitaip. Civilinės atsakomybės draudimo apsaugos terminas turi apimti laikotarpį nuo apdraustų darbų pradžios bei negali būti trumpesnis nei dveji metai nuo darbų rezultato atidavimo naudoti dienos. Besąlyginė išskaita turi būti ne didesnė nei nurodytoji Statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomojo draudimo taisyklėse.

12.3. Visų Rangovo sudaromų šiame Bendrųjų sąlygų skyriuje nurodytų draudimo sutarčių sąlygos iki šių sutarčių (ar, jeigu remiamasi galiojančiomis draudimo sutartimis – būtinų šių sutarčių papildymų, patikslinimų) sudarymo turi būti raštu suderintos su Užsakovu ar jo įgaliotu atstovu. Su užsakovu nesuderintos draudimo sutarčių sąlygos laikomos Užsakovui nepriimtinomis ir Užsakovui nepateiktomis ab initio.

12.4. Rangovas privalo pateikti Užsakovui civilinės atsakomybės draudimo(-ų) liudijimo(-ų) (poliso(-ų)) ir mokestinio(-ų) pavedimo(-ų), patvirtinančio(-ių) draudimo(-ų) įmokos(-ų) ar jos(-ų) dalies(-ių) sumokėjimą, patvirtintas kopijas.

12.5. Rangovas savo sąskaita privalo pratęsti (atnaujinti) draudimo sutartį(-is) ir likus ne mažiau nei 2 (dviem) darbo dienom iki pratęsiamos draudimo sutarties pabaigos pateikti Užsakovui tai patvirtinančius dokumentus, jeigu draudimo sutartis(-ys) pasibaigs anksčiau, negu numatyta teisės aktuose.

12.6. Jei draudimo įmoka yra mokama dalimis, po kiekvieno draudimo liudijime nurodyto draudimo įmokos sumokėjimo termino dienos, Rangovas privalo Užsakovui pateikti jos sumokėjimą patvirtinančio dokumento patvirtintą kopiją.

12.7. Jeigu Rangovas veikia jungtinės veiklos (partnerystės) pagrindu ir/ar samdosi subrangovus, tai visi kiti partneriai ir/ar subrangovai turi būti įvardinti kaip papildomi apdraustieji pateiktame draudimo liudijime (polise) arba pateikti savo vardu sudarytus draudimo liudijimus (polisus) ne mažesne draudimo apimtimi, nei nurodyta Sutartyje.

12.8. Draudimo sutartyje turi būti numatyta galimybė išmokėti draudimo išmokas Sutarties valiuta, reikalinga nuostoliams arba žalai padengti. Iš draudikų gautos draudimo išmokos turi būti naudojamos nuostoliams arba žalai padengti.

12.9. Rangovas privalo laikytis visų Draudimo sutartyje apibrėžtų sąlygų. Rangovas privalo nuolat informuoti draudikus apie bet kuriuos atitinkamus Darbų vykdymo pasikeitimus ir užtikrinti, kad sudaryta Draudimo sutartis galiotų pagal šio punkto reikalavimus.

12.10. Rangovas neturi teisės daryti jokių Draudimo sutarties sąlygų pakeitimų (išskyrus Draudimo sutarties šalių rekvizitų pakeitimus) be išankstinio Užsakovo sutikimo. Jeigu draudikas mėgina padaryti Draudimo sutarties sąlygų pakeitimą, tai Rangovas privalo nedelsdamas tai pranešti ir Užsakovui.

12.11. Jeigu Rangovas vykdydamas Sutartį neužtikrina Draudimo sutarties sąlygų, kurias iš jo reikalaujama atlikti ir palaikyti pagal Sutartį, arba nepateikia pakankamo įrodymo ir draudimo liudijimų kopijų pagal šio punkto reikalavimus, tai Užsakovas gali (savo nuožiūra ir nepažeisdamas bet kurios kitos teisės arba teisinės gynybos priemonių) sudaryti Draudimo sutartį šiame punkte nurodytomis sąlygomis ir sumokėti reikalingas draudimo įmokas arba turi teisę sustabdyti Rangovui priklausančias mokėti sumas už atliktus Darbus tol, kol Rangovas įvykdys visus savo įsipareigojimus, numatytus šiame punkte. Jeigu Užsakovas pats sumoka draudimo įmokas už šiame punkte numatytą Draudimo sutartį, tai Rangovas privalo iš Sutarties kainos grąžinti sumokėtas draudimo įmokas Užsakovui arba atitinkamai turi būti sumažinta Sutarties kaina.

12.12. Jeigu draudiko išmokėtos draudimo išmokos nepakanka Tiekėjo padarytai žalai atlyginti, Tiekėjas privalo atlyginti likusius nuostolius. Jeigu Rangovas nesudaro Draudimo sutarties šiame punkte nurodytomis sąlygomis arba neužtikrina Draudimo sutartyje draudiko nurodytų sąlygų laikymosi, tai bet kokius nuostolius arba žalą, kuriuos pagal Draudimo sutartį būtų turėjusi atlyginti draudimo įmonė, privalo atlyginti Rangovas.

12.13. Rangovas per visą Draudimo sutarčių apsaugos galiojimo laikotarpį, nedelsdamas, t. y. per 1 (vieną) darbo dieną, kai to pareikalauja Užsakovas, turi pateikti įrodymus, patvirtinančius draudimo apsaugos galiojimą ir reguliarų draudimo įmokų mokėjimą.“

1. Sutarties bendrųjų sąlygų 13.1 punktas pakeičiamas ir išdėstomas taip:

„13.1. Jei Rangovas vėluoja:

13.1.1. atlikti Darbus ar jų dalį, etapą (arba atlikti kitus sutartinius įsipareigojimus), t. y. nesilaiko Sutartyje nustatytų Darbų (jų etapų) vykdymo terminų, nuo sekančios dienos pradedami skaičiuoti 0,1 proc. dydžio delspinigiai nuo neatliktų Darbų (Etapo) kainos, įskaitant PVM, jei toks Sutarčiai taikomas, už kiekvieną uždelstą kalendorinę dieną, bet ne daugiau kaip 20 proc. nuo Sutarties kainos su PVM, jei toks Sutarčiai taikomas;

13.1.2. pateikti Sutarties bendrųjų sąlygų 12.4 nurodytus dokumentus, t. y. nesilaiko Sutarties bendrųjų sąlygų 12.1 ir 42.2 punktuose nurodytų terminų, nuo sekančios dienos pradedami skaičiuoti 0,1 proc. dydžio delspinigiai nuo Sutarties kainos, įskaitant PVM, jei toks Sutarčiai taikomas, už kiekvieną uždelstą kalendorinę dieną, bet ne daugiau kaip 20 proc. nuo Sutarties kainos su PVM, jei toks Sutarčiai taikomas

13.1.3. Darbai laikomi atliktais, kai yra užbaigti ir priimti pagal Sutarties Bendrųjų sąlygų 10.2 punkto nuostatas.“

1. Sutarties bendrųjų sąlygų 13.3 punktas pakeičiamas ir išdėstomas taip:,,13.3. Rangovas papildomai įsipareigoja sumokėti Užsakovui baudą, kuri sudaro iš anksto įvertinus minimalius Užsakovo nuostolius, kurių Šalių sutarimu nereikia įrodinėti ir kurie sudaro 10 (dešimt) EUR sumai už kiekvieną uždelstą minutę, bet ne daugiau negu 600,00 (šeši šimtai) EUR už kiekvieną uždelstą valandą, bet ne daugiau negu 10 000,00 (dešimt tūkstančių) EUR už kiekvieną uždelstą parą tuo atveju, kai dėl Rangovo kaltės Užsakovas negalės atnaujinti eismo tuo metu, kai turėjo pasibaigti Rangovui Sutartyje nustatyta tvarka suteikta Eismo pertrauka arba greičio ribojimo laikotarpio trukmė. Apskaičiuojant uždelsimų trukmę apvalinama minučių tikslumu į mažesnę pusę; neturi būti įskaičiuojami uždelsimai, kurie įvyko dėl nuo Užsakovo priklausančių aplinkybių. Netesybų (baudų, delspinigių) sumokėjimas neatleidžia Rangovo nuo pareigos atlyginti Užsakovo nuostolius, kurių nepadengia numatytos netesybos.

Toks pat atsakomybės skaičiavimo mechanizmas bus taikomas dėl nuo Rangovo priklausančių aplinkybių sutrikus traukinių eismui, jeigu tai įvyktų ne eismo pertraukos metu. Jeigu iki suteiktos Eismo pertraukos ar Greičio ribojimo laikotarpio pabaigos Rangovas nespėja užbaigti atitinkamų darbų ir kreipiasi į Užsakovą dėl suteiktos Eismo pertraukos ar Greičio ribojimo laikotarpio pratęsimo Užsakovo nustatyta tvarka, Užsakovas prieš pratęsdamas Eismo pertraukos ar Greičio ribojimo laikotarpį gali pareikalauti, kad Rangovas sumokėtų netesybas už sutrikdytą (uždelstą arba nutrauktą) traukinių eismą.

Netesybos skaičiuojamos tokiam laikotarpiui, kuris viršija pradinę nustatyta tvarka suteiktos Eismo pertraukos arba Greičio ribojimo laikotarpio trukmę.

Rangovas, turi teisę atsisakyti Eismo pertraukos ar Greičio ribojimo laikotarpio pratęsimo, tačiau uždelsęs pradinių suteiktų laikotarpių trukmę privalės sumokėti šiame punkte nustatyto dydžio netesybas“.

1. Sutarties bendrųjų sąlygų 18 skyrius pakeičiamas ir išdėstomas taip:

**„18. SUTARTIES GALIOJIMAS**

„18.1. Sutartis laikoma sudaryta įgaliotiems Šalių atstovams pasirašius Sutarties Specialiąsias sąlygas.

18.2. Sutartis įsigalioja ją pasirašius įgaliotiems Šalių atstovams ir galioja iki visiško Šalių įsipareigojimų pagal Sutartį įvykdymo, o garantiniai įsipareigojimai – iki garantinio laikotarpio pabaigos, nebent Sutartis būtų nutraukta joje nustatytais pagrindais.

18.2. Jei bet kuri šios Sutarties nuostata tampa ar pripažįstama visiškai ar iš dalies negaliojančia, tai neturi įtakos kitų Sutarties nuostatų galiojimui.

18.3. Nutraukus Sutartį ar jai pasibaigus, lieka galioti šios Sutarties nuostatos, susijusios su atsakomybe bei atsiskaitymais, taip pat visos kitos šios Sutarties nuostatos, kurios, kaip aiškiai nurodyta, išlieka galioti po Sutarties nutraukimo arba turi išlikti galioti, kad būtų visiškai įvykdyta ši Sutartis.“.

1. Sutarties bendrųjų sąlygų 20 skyrius pakeičiamas ir išdėstomas taip:

**„20. SUTARTIES VYKDYMO SUSTABDYMAS / PRATĘSIMAS**

20.1. Paslaugų / Darbų vykdymo sustabdymas yra atliekamas Užsakovo nurodymu įvertinus gautą Rangovo prašymą, arba Užsakovo iniciatyva. Sutarties vykdymas gali būti sustabdomas tokiais atvejais:

20.1.1. Dėl *force majeure* aplinkybių (Bendrųjų sąlygų 14 (keturioliktas) skyrius);

20.1.2. Darbų vykdymui Užsakovas pagal suderintą Darbų grafiką negali suteikti eismo pertraukos;

20.1.3. jei Darbų ar jų dalies negalima vykdyti pagal atitinkamų teisės aktų reikalavimus dėl hidrometeorologinių sąlygų, kurios nėra nenugalimos jėgos aplinkybės pagal Sutarties bendrųjų sąlygų 14 punktą, ir pagal atitinkamuose galiojančiuose teisės aktuose nustatytą darbų technologiją ir seką dėl to yra būtina sustabdyti Darbų vykdymą;

20.1.4. ne dėl Rangovo kaltės įvykus avarijai ar iškilus avarijos grėsmei;

20.1.5. Projekto ekspertizės atlikimo laikotarpiu (jeigu tokia atliekama);

20.1.6. jeigu atsiranda kitų nei nurodyta šio skyriaus 20.1.1-20.1.5 punktuose nuo Šalių nepriklausančių trukdžių arba kliūčių, trukdančių tinkamai vykdyti Sutartį, kurių protingai ir atidžiai veikiančios Sutarties Šalys negalėjo iš anksto numatyti.

20.2. Šio skyriaus 20.1.1 - 20.1.4 ir 20.1.6 papunkčiuose nurodytais atvejais Rangovas, norėdamas sustabdyti Paslaugų teikimą ar Darbų vykdymą (nurodydamas, kurio Paslaugų arba Darbų etapo vykdymą prašoma stabdyti), privalo raštu nedelsdamas, bet ne vėliau kaip per 4 (keturias) darbo dienas, kreiptis į Užsakovo atstovą, pateikdamas atitinkamų aplinkybių egzistavimo įrodymus. Užsakovo atstovui sutikus, Paslaugos arba Darbai gali būti sustabdomi tik atitinkamų aplinkybių egzistavimo laikotarpiui, ir jas pašalinus Rangovas privalo nedelsiant atnaujinti Paslaugų / Darbų vykdymą apie tai informuojant Užsakovo atstovą.

20.3. Rangovas privalo nedelsiant, bet ne vėliau kaip per 3 (tris) valandas, sustabdyti Darbų arba jų dalies vykdymą gavęs raštišką pranešimą iš Užsakovo, kuriame nurodoma tai padaryti. Jei Užsakovas sustabdo Darbų vykdymą daugiau nei 60 (šešiasdešimčiai) dienų ne dėl Rangovo kaltės ir ne dėl aplinkybių, kurių atsiradimo rizika tenka Rangovui, Rangovas gali rašytiniu pranešimu pareikalauti leidimo atnaujinti Darbų vykdymą per 30 (trisdešimt) dienų, o tokio leidimo negavęs Sutartį nutraukti apie tai raštu pranešdamas Užsakovui Sutartyje nustatyta tvarka.

20.4. Laikotarpis, kurio metu Sutarties vykdymas buvo sustabdytas dėl šiame straipsnyje nurodytų aplinkybių, į Paslaugų / Darbų vykdymo terminą neįskaičiuojamas.

20.5. Jeigu Sutartis sustabdoma ilgiau nei 360 (trims šimtams šešiasdešimčiai) dienų Sutarties Bendrųjų sąlygų 20.1.1 - 20.1.2 punktuose nurodytu atveju bei 90 (devyniasdešimčiai) dienų kitais atvejais, kiekviena Sutarties Šalis gali vienašališkai nutraukti Sutartį, pranešdama apie tai kitai Šaliai raštu Sutartyje nustatyta tvarka.

20.5. Paslaugų / Darbų vykdymo terminas Šalių susitarimu gali būti pratęstas tokiais atvejais:

20.5.1. jei yra nustatoma, jog yra reikalinga atlikti Sutartyje, Užduotyje, sąmatoje arba atitinkamuose norminiuose dokumentuose nenumatytus ar papildomus darbus ir, pagal atitinkamuose galiojančiuose teisės aktuose nustatytą darbų technologiją ir seką, dėl tokių papildomų ir (arba) nenumatytų darbų, kurių nebuvo galima objektyviai įvertinti sudarant Sutartį, atlikimo būtina nukelti Darbų atlikimo terminą. Šiuo atveju Darbų atlikimo terminas gali būti pratęstas ne daugiau nei 2 (du) kartus ne ilgesniems nei 90 (devyniasdešimties) dienų laikotarpiams;

20.5.2. Sutarties vykdymo metu pasikeitus Lietuvos Respublikos teisės aktų nuostatoms, reglamentuojančioms statybos darbų trukmę, terminus ir (arba) jų priėmimo tvarką. Šiuo atveju Darbų atlikimo pratęsimo terminas nustatomas vadovaujantis naujomis teisės aktų nuostatomis.“

1. Bendrųjų sutarties sąlygų 26 skyrius išdėstomas taip:

„**26. BAIGIAMOSIOS NUOSTATOS**

26.1. Sutartis yra sudaryta vadovaujantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų įstatymu ir/arba Lietuvos Respublikos viešųjų pirkimų įstatymu, kaip yra taikytina (toliau – Įstatymai) ir kitų teisės aktų nuostatomis, ir vykdoma Sutartyje bei Įstatymuose numatytomis sąlygomis ir tvarka, išskyrus atvejus, kai atitinkamas Įstatymas ir jį įgyvendinantys teisės aktai nėra privalomi taikyti pagal Užsakovo statusą pirkimus reglamentuojančių teisės aktų reikalavimų prasme). Šalys konstatuoja ir patvirtina, jog šios Sutarties nuostatos pirkimo sąlygų nuostatoms neprieštarauja.

26.2. Bet kokios nuostatos negaliojimas ar prieštaravimas Lietuvos Respublikos įstatymams ar kitiems norminiams teisės aktams šioje Sutartyje neatleidžia Šalių nuo prisiimtų įsipareigojimų vykdymo. Šiuo atveju tokia nuostata turi būti pakeista atitinkančia teisės aktų reikalavimus kiek įmanoma artimesne Sutarties tikslui bei kitoms jos nuostatoms.

26.3. Nė viena Šalis neturi teisės perleisti visų arba dalies teisių ir pareigų pagal šią Sutartį jokiai trečiajai šaliai be išankstinio raštiško kitos Šalies sutikimo, išskyrus Bendrųjų sąlygų 26.4 punkte numatytus atvejus.

26.4. Rangovas patvirtina, kad jis neprieštarauja Užsakovo reorganizavimui, atskyrimui, pertvarkymui ar įmonės perdavimui (įskaitant, bet neapsiribojant, turto arba įmonės įnešimui į trečiųjų asmenų įstatinį kapitalą ir pan.) ir, jei jis būtų vykdomas, nereikalaus jokio papildomo prievolių įvykdymo užtikrinimo. Tokiems atvejams vykdyti nebus reikalingi jokie papildomi Rangovo sutikimai ar leidimai. Jeigu dėl bet kokių imperatyvių teisės aktų reikalavimų tokius sutikimus ar leidimus reikėtų gauti, Rangovas juos įsipareigoja išduoti nedelsiant, bet ne vėliau nei per Užsakovo prašyme nurodytą terminą.

Tais atvejais, kai Užsakovo reorganizavimo, atskyrimo, pertvarkymo ar įmonės perdavimo (įskaitant, bet neapsiribojant, turto arba įmonės įnešimo į trečiųjų asmenų įstatinį kapitalą ir pan.) atveju bus numatyta, jog šioje Sutartyje nustatyti Darbai yra reikalingi tiek Rangovui, tiek ir / ar pagal šią Sutartį teises ir pareigas ar jų dalį įgijusiam ūkio subjektui, šioje Sutartyje numatytus įsipareigojimus Rangovas vykdys pagal poreikį tiek Užsakovo, tiek pagal šią Sutartį teises ir pareigas ar jų dalį įgijusio ūkio subjekto atžvilgiu.

Jeigu Sutarties dalykas yra padalinamas (arba prijungiamas prie kitos analogiškos sutarties, kuri sudaryta to paties pirkimo pagrindu, dalyko), Sutarties kaina, Sutarties dalyko kiekis / apimtis, Sutarties įvykdymo užtikrinimo (jei tokio reikalauta) suma ir kitos Sutarties sąlygos yra padalinamos (arba sujungiamos) pagal reorganizavimo, atskyrimo, pertvarkymo ar įmonės perdavimo sąlygas (jei taikomos) arba proporcingai pagal naujų Sutarties šalių prisiimamų įsipareigojimų dalį.

Užsakovo reorganizavimo, atskyrimo, pertvarkymo ar įmonės perdavimo (įskaitant, bet neapsiribojant, turto arba įmonės įnešimo į trečiųjų asmenų įstatinį kapitalą ir pan.) atveju, Sutartis vykdoma pagal Užsakovo ir (ar) pagal šią Sutartį teises ir pareigas ar jų dalį įgijusio ūkio subjekto statusui (viešuosius) pirkimus reglamentuojančių teisės aktų reikalavimų prasme) taikytiną teisę.

26.5. Jei Rangovas, vykdydamas Sutartį, nesilaiko galiojančių teisės aktų reikalavimų ir dėl to kompetentingos įgaliotos valstybinės institucijos pritaiko baudas ar kitas sankcijas Užsakovui, taip pat, jeigu dėl bet kokių aplinkybių, susijusių su Rangovu ar Sutarties dalyku, Užsakovui yra taikomos bet kokios prekybinės, ekonominės ar finansinės sankcijos, embargai ar kitos ribojančios priemonės, kurias nustato, taiko ar administruoja Jungtinių Tautų Saugumo Taryba, Europos Sąjunga ar jos institucijos, Jungtinių Amerikos Valstijų vyriausybė, įskaitant JAV iždo departamento Užsienio lėšų kontrolės biurą (OFAC) ir/ar šių subjektų institucijos (toliau – Sankcijos), Rangovas įsipareigoja apsaugoti Užsakovą bei trečiuosius asmenis nuo bet kokių neigiamų pasekmių, atsakyti prieš Užsakova bei trečiuosius asmenis dėl bet kokių neigiamų pasekmių, kurias Užsakovui ar tretiesiems asmenims gali sukelti Rangovui taikomos Sankcijos, ir atlyginti Užsakovui bei tretiesiems asmenims visus jų dėl to patirtus tiesioginius ir netiesioginius nuostolius ar žalą bei papildomas išlaidas (įskaitant, bet neapsiribojant, dėl Užsakovo dalykinės reputacijos sumenkimo, veiklos suvaržymų, verslo sandorių bei klientų praradimo ar kitų neigiamų pasekmių, susijusių su Užsakovo ar jo darbuotojų veiklos apribojimais).

Rangovas privalo nedelsiant, bet ne vėliau nei per 1 (vieną) darbo dieną, informuoti Užsakovą raštu, jei jam yra pritaikytos Sankcijos ar jam yra žinoma informacija apie inicijuotas arba ketinamas inicijuoti procedūras dėl Sankcijų jam ir / ar Užsakovui taikymo. Rangovas, pažeidęs reikalavimą laiku informuoti Užsakovą raštu apie šiame Sutarties punkte nurodytas aplinkybes, Užsakovui pareikalavus, sumoka 10 % Sutarties (maksimalios) vertės dydžio baudą.

26.6. Visus kitus klausimus, kurie neaptarti Sutartyje, reguliuoja Lietuvos Respublikos teisės aktai.

26.7. Sutartis sudaryta lietuvių kalba, yra Šalių perskaityta ir suprasta. Sutarties autentiškumas patvirtintas ant kiekvieno Sutarties lapo kiekvienos Šalies įgaliotų asmenų parašais arba Sutartis susiuvama ir pasirašoma paskutinio lapo antroje pusėje.

26.8. Šią Sutartį sudaro Sutarties Specialiosios sąlygos, jų priedai ir Sutarties Bendrosios sąlygos. Jeigu Sutarties Specialiųjų sąlygų ir / ar jų priedų nuostatos neatitinka Sutarties Bendrųjų sąlygų nuostatų, pirmenybė yra teikiama Sutarties Specialiųjų sąlygų bei jų priedų nuostatoms.

26.9. Pirkimo dokumentai ir jų paaiškinimai (patikslinimai), jei tokių būtų, Rangovo pateiktas pasiūlymas ir jo paaiškinimai, jei tokių būtų, yra neatskiriamos šios Sutarties dalys.

26.10. Esant neatitikimams ar prieštaravimams tarp Specialiųjų sąlygų priedų, pirmenybė teikiama pirmam pagal eiliškumą, nurodytą Sutarties Specialiosiose sąlygose, priedui.

26.11. Sutarties Šalys, keisdamos Sutarties Bendrųjų sąlygų nuostatas, apie tai nurodo Sutarties Specialiosiose sąlygose.

29.12. Kiekviena Šalis privalo informuoti savo darbuotojus apie kitos Šalies atliekamą jų asmens duomenų tvarkymą laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) reikalavimų bei kitos Šalies prašymu pateikti tai patvirtinančius įrodymus.

Šalis, nevykdanti ar netinkamai vykdanti šiame Sutarties punkte numatytus įsipareigojimus, privalo atlyginti kitai Šaliai dėl to patirtus nuostolius, įskaitant, bet neapsiribojant, valstybės institucijų paskirtas baudas ir / ar kitas pinigines sankcijas.“

**Užsakovo vardu: Rangovo vardu:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_